ky ky fr ru ru cs mr ky ru ky ky ky ky ky ky ky ky ky ky ky ky ky ce ky ky ky ky ky ky tt ky ky ky ky ky ky ky ru tt ky ky ky ky ky ky ru ky ky ky ky ky ky ky ky ky ky ky ru ru
"Аалам", 06.05.08 - 8-бет: Сапырык...•
"Акаевди сатпаган төрт-беш эле адам калды"
- Бекболот мырза, экс-президенттин командасы, анын ичинде сиз да кайрадан жанданып, "Коомдук парламент", "Акыйкат үчүн" кыймылы өңдүү оппозиция тутумдарына чакырык таштап, учур бийлигин уратууга кам көрүп жатыпсыңар. Чын-төгүнүн тактайлы дедик?
- Биринчиден, Акаевди сатып кетпегендерден азыр 4-5 эле киши бар. Алардын ичинде мен да бармын. Калгандарынын жарымы Акаевди дээрлик каралап сатып кетишкен. Айрымдары азыркы бийликтин камчысын чаап жүрүшөт. Жарымы жактабай да, каралабай да тынч жүрүшөт.
Экинчиден, үркөрдөй болгон 4-5 киши азыркы кырдаалда чоң саясат жүргүзүп, өзгөрүш жасап жиберет дегенге ким ишенет? Андан көрө үйдө тынч жатканыбыз оң. Бүгүнкү бийлик Акаевдин төрт-беш кишиден турган командасынан же оппозициядан эмес, элден коркушу керек. Эл бүгүн чыңалууда турат.
- Эгерде мен өзүмдү айтсам, башкаруу системасында иштегенге азыр да толук тажрыйба, деңгээл бар. Эгер бул бийлик эл үчүн, мамлекет үчүн иштей турган болсо иштеп бермекмин. Анүстүнө суранып барган да жокмун.
- Чакырык болгон жок. Анысына таарынбайм. Чакырган күндө да мен рахматымды айтып, баш тартмакмын.
- Акаев 29-апрелде Кыргызстанга келет деген каңшаар тарады эле. Неге келбей калды?
- Бул куру сөз. Негизи ал кишинин Кыргызстанга келүү ою бар. Буюрса, 2-3 жылдан соң эл өзү чакырат. Өз командасы деген 4-5 кишинин чакырганы туура эмес. Тарых баарын таразалайт. Учурунда Исхак Раззаковду да так ушундай кылышкан. Бирок, Акаевди эл тирүүсүндө эле чакырып алат.
- Акаев командасынын азыркы оппозиция менен мамилеси кандай?
- Жалпы команданын атынан айтсам туура болбой калат. Жеке өзүм тээ кызматтагы кезимде эле оппозиционерлер менен адамдык мамилем жакшы болчу. Азыр деле адамдык мамилемди бузбайм. Бирок саясый жардамга күчүм жок. Эгер 2010-жылдары шайлоодо зарыл болсо, ошондо саясый жардам бере алам.
Аликбек Жекшенкулов, "Акыйкат үчүн" кыймылынын координатору:
"Оппозиция эл ишеничине ээ"
- Аликбек мырза, бийлик күзгө чейин оппозиция лидерлерин бириндетип сындыруу жолун көздөгөндүгү туурасында маалымат тарады. Кандай кадамдарга барасыздар?
- Маалымат тарагандыгы чындык. Ага карата кандай кадам жасоо, эмне аракет көрүү тууралуу ойлоно элекпиз. Анүстүнө бул маселени мен жалгыз чечпейм. Биз да атайын кеңешип чечим чыгаруу тууралуу максат кылуудабыз. Сөзсүз жыйынтык чыгарабыз.
- Жеке өзүңүзгө карата ММКлардан, алсак "Агым" гезитинен сокку башталды го?
- Аны эч нерсе кылбадым. Бул болгону каралоо үчүн жасалган ыплас пиар. Мен ойлойм, бардыгына эл гана тараза болот. Биз бардыгыбыз абийир алдында таза болуп, тартипти, анан мыйзамды сыйлашыбыз керек. Ошон үчүн мен мындай пас, ыплас нерсени жасагандар менен кармашпайм. Аларга аралашпайм дагы. Кыргызда бир жакшы макал бар, "Кербен жүрө берет …" деген. Ошол сыңары анын аржагына теңелбейм.
- Жөө жүрүштөн соң оппозиция ичтен ирий баштады дешет. Маалымат жыйын өткөргөнүңөрдө лидерлердин тең жарымы катышпагандыгы муну айгинелейби?
- Жок, андай эмес. Мисалы, Сариев ошол күнү эле Америкадан келди. Эркебаев Кытайда жүрөт. Бекназаров жеке иштери болуп катыша албады. Муну ички ынтымактын ыдыроосу деп интрига кыла бергендер жаңылышат. Оппозициянын ички ынтымагы күнсанап бекемделип, курамы улам сырттан келгендер менен толукталууда. Демек, бул деген оппозиция элдин ишенимине ээ экенин, эл тараптык экенин айгинелейт.
"Президенттикке чыгар-чыкпасымды азыр айтпайм"
- Алдыдагы күз, кышта, мөөнөтүнөн мурда президент-тик шайлоо болот деген кептер айтылып жүрөт. СДПК сизди таптап жатыптыр го?
- Менимче, бул орунсуз кеп. Мөөнөтүнөн мурда президенттик шайлоо өткөрүүгө азыр шарт да, негиз да жок. Анүстүнө андай максат да жок.
- Күздөбү, 2010-жылыбы, айтор сизди ажолукка ат салышат деген кепти төгүндөйсүзбү?
- Аны кийинки жылы айтам. Ошондо угасыңар. Ага чейин убакыт бар. Көрө жатарбыз.
- Орусияга, Америкага байма-бай чабагандап жаткандыгыңызды ажолукка даярдык экенин айтышууда?
- Даа… Ал жактарга барып жаткандыгым чын. Баргандагы максат саясый байланыштарды күчөтүп, мамиле түзүү. Негизгиси ушул багытты жөндөп алсак, анан аны каякка бурушту ойлонобуз. Айтууга али эртелик кылат.
"Сариев оппозициядан эч кайда кетпейт!"
- Темир Аргенбаевич, сиздин жөө жүрүштөн соңку берген оппозициянын маалымат жыйынына барбай коюуңуз оппозициядан тымызын четтегендикпи?
- Сиздер туура маалымдасаңар. Мен ал убакта бул жакта эмес болчумун. Америкада жүргөм.
- Кечиресиз, сиз Америкадан келгениңизге эки күн болду эле го?
- Туура, эки күн болгон. Бирок мен жөөжүрүш убагында Америкада болчумун. Анан ага катышпаган соң кантип маалымат жыйынына барат элем. Мен келсем, "Акыйкат үчүн" кыймылынан үч-төрт киши кетип жаткан экен. Мен каршы болгон жокмун. Жеке пикиримди жакынкы күндөрдө айтам.
- Демек, оппозициянын пикирине кошулуп, алар менен кала бересиз?
- Оппозицияга келип-кеткендер көп. Баары оппозициядан кетиши да мүмкүн. Бирок, Сариев оппозициядан эч кайда кетпейт. Кала берет.
"Керексизов "Аалам-Ордону" өзү эле бүтүрөт"
Турусбек Чукуевич, көл сезону жакындап калды. Туристтер миңдеп тартылат деп ар кандай бренддердин үстүндө иштеп жаткандай түр көрсөттүңөр эле. Даярдыктар кандай?
- Даярдык кудайга шүгүр. Өткөн айдын отузунда Ысыккөлдө туристтик көргөзмө өттү. Эми Ошто өткөргөнү турабыз. Көлгө карата даярдык боюнча айтсам, быйылкы жылдын эсебиндеги путевканын 80%ы бүгүнкү күндө сатылып кеткен. Сезонго дагы эки ай бар. Былтыр июнда башталса, быйыл июлда башталганы жатат. Андыктан азыр даярдык күчүндө. Анүстүнө али да көп убакыт бар. Мурдагыдай эмес, заманбап тейлөө, шарт жагынан эл да үйрөндү. Азыр баары даяр десем да болот. Ушунун баарын эл өзү жасады. Өзгөчө жанагы жеке, өз туракжайларында тейлөөчүлөр өтө аракетчилдигин, ыкчамдыгын көрсөтүшүүдө.
- Сиздер тараптан алардын иштөөсүнө шык катары кандай программалар иштеп жатат?
- Биздин көмөгүбүз менен туроператорлор, жеке ишкерлер Берлинге, Москвага дейре барып, ал жактан көптөгөн байланыштарды күтүп кайтышты. Биз мурда Россия, Казакстан менен гана чектелсек, эми Европага дейре чыга баштадык.
Англиядан 80 000 миң нуска менен чыккан "Саякатчы" журналына Кыргызстандын туризми туурасында жар салдык. Мунун баары биздин иштин жемиши.
- Баса, июнда "Аалам-Ордодо" өтөт деген дүйнөлүк сулуулар сынагын неге августка жылдырдыңыздар?
- "Аалам-Ордо" аябай чоң комплекс. Жылдырганыбыздын себеби -- анын курулушу июнда бүтпөй калат экен. Ошон үчүн августка жылдырдык. Анүстүнө Ташкул Керексизов аны жалгыз куруп жаткандыктан жетишүү чын эле кыйын да.
- "Жалгыз куруп жатат" деп бүтүшүн күтө бересиздерби же сиздер да ошончолук чоң иш-чара өткөргөнү жаткан соң көмөктөшүүдөсүңөрбү?
- Албетте, көмөктөшүп жатабыз. Ал киши менен байланышып, "кандай жардам керек" деп сурап турабыз. Ар кандай документтерин, сырттан келе турган курулуш материалдарын бажылардан өткөрүүгө көмөктөшүп жатабыз. Бирок, акчалай материалдык жардам бере алган жокпуз. Буюрса, ал киши эч кимден жардам сурабай эле бүтүрөт. Ага ишенебиз.